Akababukta
Store norske leksikon,Geografi,Verdens geografi,Asia,Israels geografi
Akababukta er den østlige av Rødehavets to nordlige grener, øst for Sinaihalvøya, omkranset av Jordan og Israel i nord, Egypt i vest og Saudi-Arabia i øst. Den er om lag 177 km lang og 27 km på det bredeste. Bukta er omgitt av opp mot 600 meter høye, bratte fjell, og er en forlengelse av Riftdalen, med største dybde på 1850 meter. Akababukta grenser til Rødehavet i sør ved Tiranstredet.
Innerst ved bukta ligger den jordanske havnebyen Akaba, og to kilometer lenger vest ligger Israels havneby Eilat. Langs kysten av Sinai ligger blant annet den egyptiske byen Taba samt de kjente turistdestinasjonene Sharm el Sheik og Dahab. Største by på saudisk side er Haql.Seksdagerskrigen mellom Israel og nabolandene i 1967 ble utløst ved at Egypt avsperret buktas innseiling. Les mer i Store norske leksikon Jordans geografi Rødehavet Midtøsten